Diari Oficial de la Generalitat Valenciana


Sumari del DOGV 3629, del 18-11-1999 (1999/9582)

RESOLUCIÓ de 13 d'octubre de 1999, del director general d'Urbanisme i Ordenació Territorial, per la qual es fa públic l'Acord de la Comissió Territorial d'Urbanisme de Castelló de 4 de març de 1999, relatiu a la modificació de les Normes Subsidiàries de la zona industrial de Sant Mateu.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3629

Data del DOGV
:   18-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9582


Data del document
:   13-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Sant Mateu
    * pla d'urbanisme

RESOLUCIÓ de 13 d'octubre de 1999, del director general d'Urbanisme i Ordenació Territorial, per la qual es fa públic l'Acord de la Comissió Territorial d'Urbanisme de Castelló de 4 de març de 1999, relatiu a la modificació de les Normes Subsidiàries de la zona industrial de Sant Mateu. [1999/F9582]
  
Atés que s'han introduït en el document les correccions a què fa referència l'acord, i de conformitat amb el que ha ordenat el secretari general, per substitució del director general d'Urbanisme i Ordenació Territorial en la Resolució de 16 de setembre de 1999, es publica l'acord següent:
  
La Comissió Territorial d'Urbanisme de Castelló, en la sessió de 4 de març de 1999, va adoptar, entre d'altres, l'acord següent:
  
«Vist l'expedient que fa referència a la modificació de les Normes Subsidiàries de Sant Mateu en la zona industrial, i de conformitat amb els següents,
  
Antecedents
  
El Ple de l'ajuntament, en la sessió del dia 24 de juny de 1998, va adoptar l'acord d'aprovar el projecte de modificació de les normes subsidiàries de planejament del seu municipi, i va ordenar l'exposició al públic que es va produir per mitjà d'edictes inserits en el periòdic El Mundo, de 29 de juny de 1998 i en el Diari Oficial de la Generalitat Valenciana número 3.287, de 16 de juliol de 1998, sense que durant l'esmentat període es produïra cap al·legació. En la sessió celebrada el 28 d'agost de 1998, el Ple de l'ajuntament va acordar aprovar provisionalment el projecte i el va trametre a aquest servei territorial per a l'aprovació definitiva, si pertoca.
  
2. La documentació presentada consisteix en memòria informativa i justificativa, i plànols d'informació i d'ordenació de la modificació proposada, així com estudi d'impacte ambiental.
  
3. L'objecte de la modificació és la classificació com a sòl urbà industrial de les parcel·les cadastrals 6, 7, 8 i 9 del polígon VIII i les parcel·les 8 i 32 del polígon II, adjacents a la CV-10, al costat del nucli urbà de Sant Mateu i en el marge oposat de la via esmentada.
  
La superfície total objecte de reclassificació és de 24.872 metres quadrats, a fi d'adaptar la classificació urbanística del sòl a la realitat física que hi ha i possibilitar d'aquesta manera possibles ampliacions de les indústries implantades.
  
4. El 30 d'abril de 1998, el sotssecretari d'Urbanisme i Ordenació Territorial va dictar resolució i va donar trasllat de l'informe previ emés en relació amb la documentació de modificació de les seues normes subsidiàries. Posteriorment, i en data 4 de setembre de 1998, el sotssecretari d'Urbanisme i Ordenació Territorial va dictar novament resolució respecte de la documentació presentada que esmenava la que inicialment s'havia tramés.
  
El 27 d'octubre de 1998 es va rebre un informe de l'Oficina del Pla de Carreteres de la Conselleria d'Obres Públiques, Urbanisme i Transports en sentit favorable a la modificació.
  
L'1 de març de 1999, el director general per al Desenvolupament Sostenible va dictar declaració d'impacte ambiental en què estimava acceptable des del punt de vista ambiental el projecte de modificació de les Normes Subsidiàries de Sant Mateu, amb les següents consideracions:
  
1) Es dibuixarà en els plànols d'ordenació el camí ramader número 10, anomenat Assagador de les Carretes o Collets, indicant-hi l'amplària legal classificada, de manera que en l'ocupació de la parcel·la es respecte aquest, tenint en compte que l'eix central del camí que hi ha constitueix l'eix central del camí ramader.
  
2) Si les indústries existents, les seues ampliacions i/o noves indústries generaren en el procés industrial aigües residuals no assimilables a urbanes, l'ajuntament exigirà per a la concessió de la llicència d'activitat un sistema de tractament previ adequat a les limitacions que estableix el model d'ordenança per a l'abocament a la xarxa de clavegueram municipal, elaborat conjuntament per l'Entitat de Sanejament de la Generalitat Valenciana i la Federació Valenciana de Municipis i Províncies.
  
Fonaments de dret
  
1. La tramitació de la modificació ha sigut correcta, de conformitat amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (d'ara endavant LRAU).
  
2. La documentació està completa, als efectes del compliment del que estableix l'article 27 de la LRAU.
  
3. La modificació planteja un dels supòsits establerts en l'article 43.2 de la LRAU, ja que es produeix una reclassificació de sòl no urbanitzable en la classe de sòl urbà, per la qual cosa en compliment del precepte esmentat es presenta estudi d'impacte ambiental, sobre el qual s'haurà d'emetre la preceptiva declaració d'impacte ambiental, prèviament a l'aprovació definitiva.
  
Una vegada s'ha sol·licitat declaració d'impacte ambiental a la Direcció Territorial de Medi Ambient aquesta va ser tramesa l'1 de març de 1999, en el sentit exposat en l'apartat precedent, per la qual cosa, a la vista dels condicionaments imposats, cal interpretar que el primer d'aquests necessàriament ha de quedar incorporat en el document que s'aprove definitivament; en canvi, el segon és una comesa de tutela municipal en l'atorgament, si escau, de determinades autoritzacions i llicències, per la qual cosa es considera inclòs com a recordatori, atés que el municipi ja disposa d'ordenances d'abocament per a la seua regulació.
  
4. La modificació té especial incidència en l'àrea de protecció de la intersecció de la carretera CV-10, que pertany a la xarxa bàsica de la Generalitat Valenciana, i envaeix l'àrea de 200 metres de radi de protecció de la intersecció viària. Per tot el que s'ha dit anteriorment, serà decisiva la valoració de la incidència de la modificació sobre la CV-10 per l'organisme titular de la via, que ja que no ha posat objecció als canvis introduïts, en els quals la línia d'edificació se separa 80 metres del centre del radi considerat, no hi ha cap objecció al canvi proposat.
  
5. En compliment del que estableix l'article 55.2 de la LRAU, es justifica en la documentació presentada que l'objecte pretés per la modificació no és possible realitzar-lo mitjançant una o diverses declaracions d'interés comunitari de les regulades en la Llei del Sòl no Urbanitzable, per la qual cosa, tenint en compte que hi ha edificació parcialment consolidada i que en el document s'indica que es pot actuar per la tècnica de les actuacions aïllades en sòl urbà, sembla que els propòsits pretesos són correctament tramitats com a modificació puntual de les normes subsidiàries vigents.
  
6. Quant al compliment del que disposa l'article 55.5, en el qual s'indica que les modificacions del pla que classifiquen com a urbà o urbanitzable el que prèviament era no urbanitzable han de complir el que estableixen els números 1 i 3 de l'article 55 i garantir rigorosament, amb mesures anàlogues a les previstes en l'article 30.2, l'especial participació pública en les plusvàlues que es generen, la modificació justifica aquests punts en el sentit de qualificar una franja propera al barranc i en l'afectació fins als 80 metres del radi de la rotonda dues parcel·les amb destinació a zona verda, que segons la memòria en suma comptabilitzen una superfície de 3.801'25 metres quadrats que s'indica que és superior al 10% de la superfície total adoptant el criteri de l'article 22 de la LRAU per a compliment d'estàndards en planejament parcial.
  
En aquest sentit pot considerar-se correcta l'adopció del criteri d'estàndards de l'article 22, encara que el resultat concret no afig majors condicions com aparentment requereix l'article 30.2 de la LRAU. D'aquesta manera cal assenyalar que així com la seua classificació com a sòl urbanitzable requeriria la cessió en favor de l'administració del percentatge legal respecte de l'aprofitament susceptible d'apropiació, en el present cas l'adjudicatari no adquireix ni tan sols aquest compromís, i que, a més, l'article 30.2 planteja l'adopció d'aportacions complementàries a les legalment establertes.
  
No obstant això, atesa l'existència de certes indústries legalment implantades en aquests àmbits que com a conseqüència de la recent revisió de les normes subsidiàries no van ser incloses en la classe de sòl urbà encara que sí que tenien les preceptives autoritzacions en el sòl no urbanitzable, es pot considerar que no és estrictament necessària l'adopció de mesures compensatòries complementàries a més de les ja adoptades en el document que, per altra banda, comporten la cessió d'un percentatge de dotació de zona verda de més d'un 15% de la superfície que la modificació pretén classificar com a sòl urbà i, per tant, superior a l'estrictament necessari.
  
7. Quant a la documentació presentada, cal indicar que atés que no es produeix cap canvi en les ordenances, es considera que l'ordenança aplicable és, tal com s'indica en l'apartat 8 del document, la de l'article 10 de les normes urbanístiques de les normes subsidiàries, referides a la zona industrial, ordenança SU-1, per la qual cosa l'ordenança que conté les normes subsidiàries de planejament per a l'ús assignat es considerarà que es presenten a títol merament informatiu.
  
8. Així les coses, en l'article 41 de la LRAU s'estableix que quan les objeccions siguen d'abast limitat i puguen esmenar-se amb una correcció tècnica específica consensuada amb l'ajuntament, l'aprovació definitiva se supeditarà en l'eficàcia a la mera formalització documental d'aquesta correcció i podrà la resolució d'aprovació quedar delegada en un òrgan subordinat, fins i tot unipersonal, que quedarà facultat per a comprovar que la correcció s'efectua en els termes acordats i, verificat això, ordenar la publicació de l'aprovació definitiva. D'aquesta manera, cal l'aprovació supeditada del document fins que es dibuixe en els plànols el camí ramader número 10, anomenat Assagador de les Carretes o Collets, indicant-hi l'amplària legal classificada, en els termes exposats per la declaració d'impacte ambiental.
  
9. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme, que en el cas de municipis de menys de 50.000 habitants tindrà directament l'efecte de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda:
  
Primer
  
Aprovar definitivament la modificació puntual de les Normes Subsidiàries de Planejament de Sant Mateu relativa al canvi de classificació de sòl no urbanitzable en la classe de sòl urbà, però supeditar-ne l'eficàcia i publicació fins que l'ajuntament incloga en els plànols el camí ramader número 10, anomenat Assagador de les Carretes o Collets, i indique l'amplària legal classificada, en els termes exposats per la declaració d'impacte ambiental.
  
Segon
  
Facultar el sotssecretari d'Urbanisme i Ordenació Territorial perquè una vegada rebuda la documentació que esmena els punts indicats comprove que la correcció es fa en els termes acordats i, verificat això, ordene la publicació de l'acord d'aprovació definitiva.
  
Contra l'anterior acord, que no exhaureix la via administrativa, cal interposar un recurs ordinari davant el conseller d'Obres Públiques, Urbanisme i Transports, en el termini d'un mes, sense perjudici de qualsevol altra via de recurs que es considere procedent».